#

# רציונל וועדות

מנהיגות ופיתוח עצמי הם מערכי היסוד של מכינת קול עמי. אחת הדרכים לבניית מנהיגות, לפיתוח יכולות אישיות ולסלילת הדרך לניהול עצמי היא העבודה בוועדות. בעבודת הוועדות החניכים מפתחים יכולת ארגון, חשיבה ותכנון ארוך טווח, יכולת עבודת צוות, יכולת מנהיגות וכן התנסות במשימות ביצועיות שונות. חניכים רבים מתנסים לראשונה בנשיאה באחריות בוועדה שלהם במכינה.

הוועדות אחראיות לכל תחומי החיים והפעילות הקבוצתית ופועלות לאורך כל תקופת המכינה. כל וועדה אמונה על תחום אחר בחיי המכינה, לומדת אותו, מקדמת אותו ומבצעת את כל המשימות הנוגעות לתחום זה במכינה. לעיתים וועדה תבזר משימות למכיניסטים אחרים מוקף תפקידה.

הוועדות מורכבות מחניכים (3-5 חניכים בוועדה) ומלווים ע"י חבר/ת צוות. בד"כ כל חבר צוות אחראי על ליווי של 2 וועדות ועליו לחלק את עבודת הליווי בין שתיהן.

בכל יום קיימת משבצת בת שעה לעבודת הוועדות, ולעיתים יתקיים ערב וועדות שבו יקרה אחד מהשניים- ערב שבו כל וועדה משתפת בעשייה שלה, מציגה אתגרים ודילמות ומעלה קשיים, או ערב שבו וועדה אחת המובילה פרויקט גדול תציג את הפרויקט ומטרותיו, תערב את כל המכינה בתכנון, תחלק משימות ותשתף את הוועדות האחרות בעשייה לקראת אירוע זה. לרוב, יצטרכו הוועדות לעבוד ולקדם את תחומם לא רק בזמן הוועדות היומי, אלא גם בזמנם החופשי של החניכים, בייחוד לקראת פרויקט גדול הנוגע לוועדה (לקראת טיול עבור וועדת טיולים, לקראת יום פתוח עבור וועדת גיוסים וכדומה).

כל וועדה צריכה לפעול בתוך גבולות של **קווים מנחים** ברורים המוצגים לה בתחילת העבודה. זאת על מנת שיבינו מראש את גבולות החופש הניתן להם ולא ירגישו שמגבילים אותם במהלך העבודה או שבפועל אין להם חופש פעולה כי הצוות לא מסכים להצעות שלהם.

יש **להעביר בצורה הדרגתית את האחריות** לידי הוועדות ולא לזרוק לידיהם את האחריות כולה. תחילה יש לבצע את הדברים ע"י הצוות או בהנחייה צמודה ביותר ובהדרגה, בהתאם ליכולות המוכחות לאפשר ולשחרר. העברה הדרגתית תבטיח שהוועדה לא תיפול מיד בתחילת העבודה שלה ושיהיה לחניכים מודל לחיקוי בהמשך.

את חלוקת החניכים לוועדות יש לעשות בסוף השבוע הראשון של המכינה, לאחר שהוצגו בפניהם הוועדות השונות, תפקידיהן, הרכבן והמצופה מהן. ניתן לתת לחניכים טופס העדפות ולנסות לשבץ אותם על פי בקשותיהם אך לא רק. יש לדאוג שהוועדות מעורבות (בנים ובנות, ישראלים וחו"לניקים, חזקים וחלשים) ויאפשרו לכולם לבוא לידי ביטוי.

ישנן מספר וועדות שחובה לקיים במכינה כוועדה בפני עצמן לאורך כל המכינה: וועדת הנהלה/קבוצה, וועדת שבת, וועדת צה"ל והכנה לשירות, וועדת גיוסים, וועדת טיולים.

את הוועדות הבאות יש לקיים, אך במידת הצורך ניתן לאחדן או להגדירן כתת וועדה של וועדה אחרת (למשל, כאשר מספר החניכים מצטמצם): וועדת תכנים, תרבות, אוכל, קשרי חוץ, מעורבות בקהילה, וועדת תיעוד ועוד.

יש לציין כמובן שזוהי אחריות חברי הצוות ללוות את הוועדות, לעודד אותם לעשייה, לעזור להם לחלום ולבצע את מאווייהם ולסייע בידיהם להביא להצלחת התחום הספציפי שלהם במכינה. אין להניח שהחניכים יודעים מראש כיצד אמורים לפעול בוועדה, כיצד מוציאים טיול, כיצד אמורה להתנהל שבת או מה הם הדגשים להזמנת אוכל. על ליווי החניכים בוועדות להיות רציף, מנחה ומאפשר, ולכלול הנחת קווים מנחים ברורים לעבודת הוועדה. על תכלול עבודת כלל הוועדות אמון מנהל המכינה הדואג להנחיית חברי הצוות בליווי הוועדות. עוד על הנחיית הוועדות במסמך נפרד.